O‘zbekiston Respublikasida Favqulodda vaziyatlar vazirligini tashkil etish to‘g‘risida

Aholini va xalq xo‘jaligi obyektlarini tabiiy ofatlardan muhofaza qilishning samarali tizimini tashkil etish, respublikada tabiiy va texnogen tusdagi favqulodda vaziyatlarning oldini olish va oqibatlarini bartaraf etish maqsadida:
 1. O‘zbekiston Respublikasi Mudofaa vazirligining Fuqaro mudofaasi va favqulodda vaziyatlar boshqarmasi negizida O‘zbekiston Respublikasi Favqulodda vaziyatlar vazirligini tashkil qilsin.
 3. Aholini va xalq xo‘jaligi obyektlarini muhofaza etishni ta’minlashga rahbarlik qilish: 
 O‘zbekiston Respublikasida — O‘zbekiston Respublikasi Bosh vaziriga; 
 Qoraqalpog‘iston Respublikasi, viloyatlar, shaharlar va tumanlarda — Qoraqalpog‘iston Respublikasi Vazirlar Kengashi Raisiga va tegishli hududlarning hokimlariga; 
 vazirliklar, idoralar, uyushmalar, korxonalar, muassasalar va tashkilotlarda — vazirlarga, davlat qo‘mitalari va uyushmalar boshqaruvlari raislariga, korxonalar, muassasalar va tashkilotlarning direktorlari va boshliqlariga yuklansin. 
 4. Qoraqalpog‘iston Respublikasi Vazirlar Kengashi, viloyatlar, shaharlar va tumanlar hokimlari O‘zbekiston Respublikasi Favqulodda vaziyatlar vazirligi bilan birgalikda bir oy muddatda mavjud fuqaro mudofaasi va favqulodda vaziyatlar hududiy organlari negizida favqulodda vaziyatlar boshqarmalari (bo‘limlari)ni tashkil etsinlar.
 Ushbu bandning bajarilishi to‘g‘risida 1996-yilning 15-apreligacha axborot bersinlar.
 5. Belgilab qo‘yilsinki:
 favqulodda vaziyatlar boshqarmalari (bo‘limlari) Favqulodda vaziyatlar vazirligining tarkibiy bo‘linmalari hisoblanadi va Qoraqalpog‘iston Respublikasi Vazirlar Kengashining, viloyatlar, shaharlar va tumanlar hokimlarining boshqarmalari (bo‘limlari) huquqida ishlaydi;
 favqulodda vaziyatlar boshqarmalari (bo‘limlari) boshliqlari lavozimiga ko‘ra Qoraqalpog‘iston Respublikasi Vazirlar Kengashi Raisi, tegishli hududlar hokimlari — Qoraqalpog‘iston Respublikasi, viloyatlar, shaharlar va tumanlar fuqaro muhofazasi boshliqlarining o‘rinbosarlari hisoblanadilar;
 favqulodda vaziyatlar boshqarmalari (bo‘limlari) boshliqlari tegishli ravishda Qoraqalpog‘iston Respublikasi Vazirlar Kengashi Raisi, viloyatlar, shaharlar va tumanlar hokimlari bilan kelishgan holda O‘zbekiston Respublikasi Favqulodda vaziyatlar vaziri tomonidan lavozimga tayinlanadilar.
 6. Belgilab qo‘yilsinki, O‘zbekiston Respublikasi Favqulodda vaziyatlar vazirligining o‘z vakolatlari doirasida qabul qilgan qarorlarini bajarish vazirliklar, idoralar, uyushmalar, muassasalar, tashkilotlar, mansabdor shaxslar va fuqarolar uchun majburiy hisoblanadi.
 7. O‘zbekiston Respublikasi Vazirlar Mahkamasi Favqulodda vaziyatlar vazirligi faoliyatini tashkil etish to‘g‘risida bir hafta muddatda qaror qabul qilsin.